Har du husket at installere en bremse?
23 marts , 2012 - af Charlotte - Kategori: Ikke kategoriseret
Pyhh, det går stærkt herhjemme for tiden, så stærkt, at det er svært for mig at finde tiden til at blogge. Ikke grundet noget ekstraordinært, blot som resultat af en lidt for booket kalender, et lille skadestuebesøg, lidt printervrøvl, en terminsprøve, en studietur m.m
Det slår mig, hvor lidt der i grunden skal til for at vælte læsset og de velsmurte hverdagsrutiner. Endnu engang minder jeg mig selv om, at i sådanne perioder handler det ikke om at skrue tempoet op, men snarere om at sagtne farten og bevare overblikket.
Finde ud af, hvad der kan sorteres fra, hvor du kan bede om hjælp, slække lidt på kravene og smile til nullermændene.
Simon Krohn siger det med smukke ord i sin beskrivelse af mindfulness;
“I det her besynderlige, moderne samfund virker det ofte som om, vi altid er på vej et sted hen. Som om sindet konstant er foran os og baner vejen frem mod det tidspunkt, hvor vi endelig når i mål. På den måde går vi glip af alle de fantastiske øjeblikke, som er til rådighed for os undervejs. Det er selvfølgelig ikke dramatisk, at du glemmer at smage maden til et enkelt måltid, men hvis du glemmer at smage livet år efter år, er det direkte tragisk.”
Vi glemmer, at vores “bil” skal være udstyret både med speeder og med bremse. I stedet for konstant at speede farten op, så skal vi huske at tage farten af, bremse op og tage os tid til at nyde udsigten…
←Om hverdagsmod
Hvad drømmer du om?→